Document ID: 32005R0644

KOMMISSIONENS FORORDNING (EF) Nr. 644/2005
af 27. april 2005
om tilladelse til en særlig identifikationsordning for kvæg, der af kulturelle og historiske årsager holdes på godkendte bedrifter, som fastsat i Europa-Parlamentets og Rådets forordning (EF) nr. 1760/2000
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (1), særlig artikel 4, stk. 1, tredje afsnit, og artikel 10, indledningen og litra a), og
ud fra følgende betragtninger:
(1)
Forordning (EF) nr. 1760/2000 indeholder bestemmelser om, at alle medlemsstater skal indføre en ordning for identifikation af kvæg, som omfatter flere identifikations- og registreringselementer. Den indeholder navnlig bestemmelser om, at alle dyr på en bedrift, der er født efter den 31. december 1997, eller som efter den 1. januar 1998 er bestemt til handel inden for Fællesskabet, og alle dyr på en bedrift i Tjekkiet, Estland, Cypern, Letland, Litauen, Ungarn, Malta, Polen, Slovenien eller Slovakiet, der er født inden tiltrædelsesdatoen, eller som efter den dato er bestemt til handel inden for Fællesskabet, identificeres ved hjælp af et af myndighederne godkendt øremærke i hvert øre (»godkendt øremærke«). Forordningen foreskriver også, at begge øremærker skal være forsynet med den samme entydige identifikationskode (»entydig identifikationskode«), så hvert enkelt dyr samt den bedrift, hvor det er født, kan identificeres.
(2)
Forordning (EF) nr. 1760/2000 foreskriver endvidere, at kvæg, der er bestemt til kulturelle eller sportslige begivenheder (med undtagelse af messer og udstillinger), i stedet for øremærker kan identificeres efter en af Kommissionen godkendt identifikationsordning, som frembyder de samme garantier.
(3)
Kommissionens forordning (EF) nr. 2680/1999 af 17. december 1999 om godkendelse af en ordning til identifikation af tyre bestemt til kultur- og sportsbegivenheder (2) indeholder bestemmelser om tyre, som er registreret i stambøger hos bestemte organisationer. Forordningen gælder dog kun for visse tyreracer og organisationer i visse medlemsstater.
(4)
Der bør derfor vedtages en særskilt forordning for at indføre en særlig identifikationsordning for dyr, der af den kompetente myndighed anerkendes som dyr (»dyrene«), som af kulturelle og historiske årsager holdes på bedrifter, der af denne myndighed er godkendt til formålet (»bedrift«).
(5)
Den særlige identifikationsordning bør i overensstemmelse med forordning (EF) nr. 1760/2000 kun give mulighed for at indrømme undtagelser vedrørende anbringelse og fjernelse af de godkendte øremærker. Denne forordning berører ikke anvendelsen af de øvrige bestemmelser i forordning (EF) nr. 1760/2000.
(6)
Som en undtagelse fra forordning (EF) nr. 1760/2000 bør det fastsættes, at de godkendte øremærker kan fjernes uden den kompetente myndigheds tilladelse, men under dens kontrol, efter at dyrene er flyttet til bedriften, og at det ikke er nødvendigt at anbringe sådanne øremærker på dyr, der er født på sådanne bedrifter. I begge tilfælde skal dyrene mærkes med et særligt identifikationsmiddel. De godkendte øremærker bør anbringes på dyr, når de flyttes fra bedriften, eller bør ledsage dem, hvis de flyttes direkte til andre bedrifter.
(7)
De i denne forordning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -
UDSTEDT FØLGENDE FORORDNING:
Artikel 1
Emne
I denne forordning fastsættes regler for en særlig identifikationsordning for kvæg, der af den kompetente myndighed anerkendes som dyr (»dyrene«), som af kulturelle og historiske årsager holdes på bedrifter, der af denne myndighed er godkendt til formålet (»bedrift«).
Artikel 2
Anbringelse og fjernelse af øremærker som fastsat i artikel 4, stk. 1, første afsnit, i forordning (EF) nr. 1760/2000
1. Brugerne af dyrene skal til enhver tid være i besiddelse af de to øremærker, som er godkendt af den kompetente myndighed i overensstemmelse med artikel 4, stk. 1, første afsnit, i forordning (EF) nr. 1760/2000 (»godkendte øremærker«).
2. Uanset artikel 4, stk. 5, i forordning (EF) nr. 1760/2000 kan de godkendte øremærker, hvis dyrene flyttes til bedriften, fjernes fra dyrene uden den kompetente myndigheds tilladelse, men under dens kontrol, forudsat at dyrene, senest når de godkendte øremærker fjernes, mærkes med det identifikationsmiddel, der er valgt af den kompetente myndighed, som fastsat i artikel 3, stk. 1, i nærværende forordning.
3. Uanset artikel 4, stk. 2, første afsnit, i forordning (EF) nr. 1760/2000 er det ikke obligatorisk at anbringe de godkendte øremærker på dyr, der er født på bedriften, forudsat at dyrene, senest når de er 20 dage gamle, mærkes med det identifikationsmiddel, der er valgt af den kompetente myndighed, som fastsat i artikel 3, stk. 1, i nærværende forordning.
4. De godkendte øremærker skal anbringes på dyrene, inden de forlader bedriften.
Hvis dyrene flyttes direkte til andre bedrifter, jf. artikel 1, i samme medlemsstat, er det dog tilstrækkeligt, at de godkendte øremærker ledsager dyrene under transporten.
Artikel 3
Identifikationsmidler
1. Dyrene identificeres ved hjælp af den entydige identifikationskode, der er omhandlet i artikel 4, stk. 1, første afsnit, i forordning (EF) nr. 1760/2000. Denne kode er indeholdt i et af følgende identifikationsmidler som fastsat af den kompetente myndighed:
a)
to øremærker i plastik eller metal
b)
et øremærke i plastik eller metal sammen med brændemærkning
c)
en tatovering eller
d)
en elektronisk identifikator i en ruminal bolus.
2. Som undtagelse fra stk. 1 kan den kompetente myndighed beslutte, at dyrene kan identificeres ved hjælp af en elektronisk identifikator i form af en injicerbar transponder, forudsat at dyr, der er identificeret på denne måde, ikke indgår i fødevarekæden.
Artikel 4
Specifik registreringskode
Den kompetente myndighed tildeler hver enkelt bedrift en specifik registreringskode.
Koden registreres i den nationale elektroniske database for kvæg som fastsat i artikel 5 i forordning (EF) nr. 1760/2000.
Artikel 5
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. april 2005.

Labels: 7
3
15
6